Raspravu o Zakonu o obrtu obilježilo je prepucavanje HDZ-ova zastupnika Ivana Šukera i ministra poduzetništva i obrta Gordana Marasa, u kojem je deblji kraj izvukao HDZ-ovac. Naime, dok je Maras govorio, braneći svoj zakon, i u svom govoru se osvrtao na loše postupke bivše Vlade, a naglašavao kako sadašnja Vlada radi u korist obrtnika, Šuker je stalno dobacivao iz klupe. Predsjedavajući Nenad Stazić (SDP) u više je navrata upozorio HDZ-ovca da prestane upadati u riječ jer da će dobiti opomenu. U jednom trenutku dvojac Šuker-Maras zakačio se oko nelikvidnosti.

– Nek uđe u zapisnik da je zastupnik Šuker rekao da je njegova Vlada smanjila nelikvidnost sa 22 na 45 milijardi – rekao je Maras, a njegov govor Šuker je opet prekidao, zbog čega mu je Stazić izrekao opomenu.

Šuker se nije dao smesti želeći uzvratiti Marasu, no Stazić ga je upozorio da može dobiti i strožu sankciju.

– Gospodine Šukere, nemojte me tjerati da vam izreknem opomenu s oduzimanjem riječi – zaprijetio je Stazić nakon čega se Šuker smirio jer bi takva opomena značila da do kraja rasprave o navedenoj točki ne bi smio govoriti.

Jedna od spornih točaka u novom zakonu jest izbor predsjednika Hrvatske obrtničke komore, a predlaže se da se predsjednika HOK-a bira istodobno kada i predsjednike podružnica. Oporbenjaci smatraju da to predstavlja zadiranje ministarstva u odlučivanje komore, što ministar Maras negira.

>>Šuker: Otvarate niz mogućnosti za malverzacije